ОБРАЗЛОЖЕЊЕ

 Предложеном изменом и допунама Одлуке о управљању јавним паркиралиштима („Сл.лист града Ниша“ бр.139/2017), у складу са чланом 36. Закона о комуналним делатностима (''Службени гласник РС'' бр. 88/2011, 104/2016 и 95/2018), овлашћује се вршилац комуналне делатности да као поверилац доспелог потраживања у чијим се рукама налази дужниково возило, ствар и други предмет уклоњен по налогу надлежног органа, задржи док му не буде исплаћено потраживање.

 Предложеном Одлуком, у члану 23а регулише се случај када је налог за плаћање дневне карте издат за возило за које је од стране предузећа утврђено да постоје доспела потраживања према кориснику комуналне услуге по основу најмање два издата налога, као и да није могуће идентификовати возача, односно власника возила преко евиденције надлежног државног органа Републике Србије и није могуће покренути поступак за наплату потраживања, и овлашћује предузеће да, ради наплате доспелих потраживања, задржи паркирано возило у складу са законом.

 Такође, наведеном Одлуком је извршено усаглашавање са Законом о безбедности саобраћаја на путевима („Службени гласник РС“, број 41/2009, 53/2010, 101/2011, 55/2014, 32/2013 - Одлука УС РС, 96/2015 - други закон, 9/2016 - Одлука УС РС,  24/2018 41/2018, 41/2018 - други закон, 87/2018 и 23/2019), којим је у члану 278, прописано да мере уклањања, односно премештања возила, као и постављања уређаја којима се спречава одвожење возила, налаже и предузима и комунални полицајац**,** приликом остваривања надзора и контроле паркирања, у складу са законом, подзаконским прописима и прописима јединице локалне самоуправе.

 Чланом 28а прописан је поступак у случају када комунални полицајац у вршењу надзора и контроле паркирања на јавном паркиралишту уочи непрописно паркирано или заустављено возило и утврђена су овлашћење комуналног полицајца.

 Имајући у виду висину казне која је прописана Законом о безбедности саобраћаја за паркирање односно заустављање возила супротно забрани из члана 62. Закона, то је и висина казне прописане Одлуком о управљању јавним паркиралиштима, за поступање супротно члановима 16,17 и 24 одлуке, утврђена у износу од 5.000,00 динара.

 На нацрт наведене Одлуке, Служба за послове Скупштине Града дала је мишљење број 316/2019-22 од 27.09.2019.године.

 На основу наведеног, а имајући у виду иницијативу ЈКП“Паркинг-сервис“-Ниш, број 1917/19 од 12.09.2019. године, израђен је нацрт Одлуке о измени и допунама Одлуке о управљању јавним паркиралиштима.

ГРАДСКА УПРАВА ГРАДА НИША

СЕКРЕТАРИЈАТ ЗА КОМУНАЛНЕ ДЕЛАТНОСТИ,

ЕНЕРГЕТИКУ И САОБРАЋАЈ

 СЕКРЕТАР

 Владислава Ивковић